Զոլոտարյովի տուն (Տագանրոգ)

Զոլոտարյովի տուն (), XIX դարի երկրորդ կեսի ճարտարապետության հուշարձան Ռուսաստանի Ռոստովի մարզի Տագանրոգ քաղաքում։ Գտնվում է Իտալական նրբանցք, 20 հասցեում։

Պատմություն 
XIX դարի երկրորդ կեսին Տագանրոգի Իտալական նրբանցք, 20 հասցեում կառուցվել է մեկհարկանի առանձնատուն էկլեկտիզմի ոճով, որը մի քանի տասնամյակների ընթացքում փոխել է մի շարք սեփականատերերի։ 1860-ական թվականների վերջում տունը պատկանել է հույն Դմիտրի Պապանագիոտիի ժառանգներին։ 1873-1880 թվականներին այն եղել է Տագանրոգի բնակիչ Խաջիևի սեփականությունը։ 1880-ական թվականների վերջում տունը գնել է Ելենա Չանգլի-Չայկինան, իսկ նրա հարազատները տան սեփականատեր են եղել մինչև 1890-ական թվականները։ Հետագա սեփականատերերի մասին տվյալները տարբեր են։ Որոշ աղբյուրներ վկայում են, որ 1890-ական թվականների կեսերից հետո տունը գնել են I գիլդիայի վաճառական Ֆեոդոր Պավլովիչ Սիֆնեոյի ժառանգները։ Այլ տվյալներով` տանը 1890-1898 թվականներին ապրել է Ն. Գ. Դիվարիսը։

XX դարի սկզբին վերոնշյալ տան սեփականատեր է դարձել Ալեքսանդր Սերգեևիչ Զոլոտարյովը, որի ազգանունով էլ առանձնատունը սկսեցին կոչել Տագանրոգում։ Այս սեփականատիրոջ մասին շատ բան հայտնի չէ. նա ծնվել է 1869 թվականին, եղել է իրավաբան և հասարակական գործիչ, աշխատել է «Տագանրոգսկի վեստնիկ» թերթում։ Քաղաքի հասարակական կյանքում նա հիշվել է որպես Անտոն Պավլովիչ Չեխովի անվան թանգարանը և գրադարանը կառուցելու հակառակորդ։

1911 թվականին շենքում աշխատել է նորաձևության ամսագրերի և մանեքենների գրասենյակը, այստեղ կարվել է հագուստ, պատրաստվել են ձևվածքներ։ Կազմակերպվել են կարուձևի դասընթացներ։

1912 թվականին շինության մի մասը վարձակալությամբ հանձնվել է կոլեգիական ասեսոր Ալեքսեյ Նիկոլևիչ Բեկլեմիշևին։ 1915 թվականին տունը գնահատվել է 12 հազար ռուբլի։ 1920-ական թվականներին տունը պետականացվել է։

1992 թվականից շինությունը պաշտպանվում է օրենքով և համարվում է ճարտարապետության հուշարձան։

Նկարագրություն 
Քարե տան ճակատը զարդարված է այն ժամանակների եվրոպական ճարտարապետության ոճի ծեփվածներով։ Մուտքի դռների վերևում գտնվում են մետաղական հովարներ։ Տունը կառուցվել է էկլեկտիզմի ոճով, համատեղում է բարոկկոյի, կլասիցիզմի, մավրիտանական և ռոմանական ճարտարապետության տարրեր։

Պատկերասրահ

Ծանոթագրություններ 

Ռուսաստանի մշակութային ժառանգություն
Տագանրոգի շենքեր և կառույցներ
Տագանրոգի տեսարժան վայրեր